“Die album se naam is #Partytjiedier, want ek is die ou wat al jare lank die lekker dansmusiek in Suid-Afrika maak. Ek is nie meer nie, maar ek was op ŉ tyd ŉ partytjiedier. Ek dink ons almal het ŉ partytjiedier wat in ons skuil, ons kort net iets of iemand om ons aan te moedig. Ek was gelukkig die tipe partytjiedier wat nie uitgehaak het nie,” skerts Kurt.
“Klein Saterdag is natuurlik ŉ Woensdag; so, as jy by die werk sit en jy kry daai jeuk dat jy vanaand wil uitgaan, is dié liedjie vir jou. Dán weet jy dis klein Saterdag.”
“Een van die liedjies op die album beskryf waar ek op die oomblik in my lewe is. Sy naam is ‘Die gelukkigste man op die aarde’, maar dit is glad nie ŉ sokkieliedjie nie. Dan is daar ook liedjies soos ‘Heel aand lank’, ‘Naweek smaak’ en ‘Tydbom’ waarvan ek dink julle baie sal hou.”
“My gesin is my grootste aanhangers. Die belangrikste ding vir my is om tyd saam met my kinders en my vrou deur te bring, want tyd saam met hulle kan jy nie vervang nie. Ek was nog altyd ŉ verantwoordelike man, maar pa-wees het my geleer om altyd dubbel seker te maak oor elke besluit wat ek neem, of dit nou met werk te doen het, of ŉ gholfdag-uitnodiging is,” sê hy.
Kurt, wat verlede jaar binne drie maande 24 kg afgeskud het, sê sy nuwe gesonde leefstyl dra daartoe by dat hy al 24 jaar lank rond kan spring en dans op die verhoog.
Afgesien van ŉ gesonde leefstyl sê Kurt hy probeer sy oor op die grond hou om seker te maak hy bring die soort musiek uit waarvan mense hou en wat hulle van hom verwag.